Katehetska nedjelja
24. nedjelja kroz godinu (A)
13. rujna 2026.

Predložak uvoda u euharistijsko slavlje

Braćo i sestre, danas se u našoj Đakovačko-osječkoj nadbiskupiji obilježava Katehetska nedjelja. Pred Gospodina donosimo sve naše učenike, nastavnike i vjeroučitelje, kao i sve druge uključene u vjerski odgoj djece i mladih. Želimo na početku nove školske, vjeronaučne i katehetske godine zazvati Božji blagoslov na sve njih.

No, sjetimo se da smo svi mi svakoga dana učenici u jednoj drugoj školi – školi života. U njoj nas Bog neprestano odgaja, poučava i vodi. Jedna od najvažnijih lekcija koju nam daje jest ona o oproštenju. Neka nam ova euharistija bude prilika da se podsjetimo na to: Bog je velikodušan u praštanju te nas poziva u zajedništvo sa sobom kako bismo živjeli puninu radosti. Dok se kajemo za sve naše grijehe, započnimo ovo slavlje zahvalna srca za dar Božjega milosrđa.

Predložak homilije

Nalazimo se na početku jedne nove etape. Započela je nova školska i katehetska godina, vratili smo se u klupe i redoviti se ritam života polako ustaljuje. Svaki novi početak nova je prilika. Zato i ovu Katehetsku nedjelju možemo gledati kao priliku za novu odluku, ali i kao trenutak da si ponovno osvijestimo neke važne stvari u našem kršćanskom životu i odgoju. Na tom novom početku liturgija nam ove nedjelje, iz bogate riznice Božje riječi, nudi jednu tako duboku i lijepu temu za razmišljanje: opraštanje.

Bog nam je u svome Sinu Isusu Kristu darovao ono što sami od sebe ne možemo zaslužiti – oproštenje i novi, božanski život. I sve ono što činimo u našoj svakodnevici, u obitelji, u školi i na katehezi, sve ono što ćemo i ove katehetske godine činiti, u konačnici je učenje kako taj primljeni Božji dar radosno i odgovorno živjeti i prenositi dalje.

Evanđelje koje smo danas čuli otkriva nam samu srž kršćanske poruke o opraštanju. Petar pristupa Isusu i pita ga koliko puta treba oprostiti svome bratu kad ga uvrijedi. Čak ispada i velikodušan pa pita: „Do sedam puta?“ Doista, sedam puta čini se mnogo. Isus, međutim, odgovara tako da pomiče granice. Za njega oprost nije stvar kalkuliranja. Ne želi da se pitamo: kakva je moja korist ako oprostim ili ne oprostim, što dobivam, a što gubim? Puno je važnije pitanje: shvaćam li doista da je Božji stav prema meni upravo stav opraštanja? Živim li ja od snage tog oproštenja i opraštam li drugima onako kako Bog oprašta meni?

Taj Božji stav upoznajemo i otkrivamo svakodnevno. Zato je svaki dan našega života jedna velika škola – životna škola u kojoj učimo primati Božje darove i prenositi ih dalje. Danas osobito mislimo na djecu i mlade. Dok slavimo Katehetsku nedjelju, dobro je osvijestiti si na kojim sve razinama neprestano učimo, koja su mjesta na kojima nas Bog odgaja i koje nam osobe šalje da preko njih nešto naučimo za svoj život.

Prvo mjesto je obitelj. Roditelji su prvi učitelji svoje djece. Zato je danas prilika da si vi, dragi roditelji, ponovno osvijestite koliko je vaša uloga u vjerskom odgoju djece nezamjenjiva. Dijete možda neće zapamtiti sve što mu govorite, ali će duboko u sebi zapamtiti kakvo je mjesto Bog imao u životu njegovih roditelja. Ako vidi da se u obitelji članovi mogu posvađati, ali se znaju i pomiriti, već mu je naviješteno Evanđelje. Ako čuje oca kako kaže majci: „Oprosti, pogriješio sam“, ili majku koja isto tako zna priznati svoju pogrešku, dijete već uči što znači oprostiti. Ako vidi da obitelj nedjeljom zajedno dolazi na euharistijsko slavlje, uči da je vjera život koji živimo zajedno.

Ali vjera se ne prenosi sama od sebe. Želimo li djetetu dati cjelovit vjerski odgoj, potrebna je suradnja. Zato je drugo važno mjesto župna zajednica i župna kateheza. Kateheza nije samo teoretska poduka. U župi se vjera živi i slavi, susrećemo braću i sestre u vjeri, sudjelujemo u liturgijskim slavljima, a djeca stječu i prva iskustva zajedničke molitve. Tu uče da je Crkva naša obitelj.

Treći je neizostavni dio vjerskog odgoja školski vjeronauk. Tu se vjera sustavno upoznaje i razumije. Već od najranije dobi postoji mogućnost katoličkog vjerskog odgoja i u predškolskim ustanovama, na koji roditelji imaju pravo ako ga žele za svoju djecu. Dobro je danas podsjetiti se i na to da vjeronauk nije neki usputni predmet. Kada ga roditelji izaberu za svoju djecu, on postaje obvezatan predmet do kraja osnovnoškolskog ili srednjoškolskog obrazovanja. No još je važnije razumjeti zašto ga biramo: da djeca nauče i razumiju kako je lijepo vjerovati, da razlikuju dobro od zla, da znaju opraštati, da otkrivaju život kao dar i da spoznaju da su od Boga ljubljeni.

Braćo i sestre! Kršćanski odgoj puno je više od prenošenja informacija. On je pomoć djetetu da otkrije da je ljubljeno dijete Božje, pozvano na slobodu, odgovornost i svetost. Zato ovom Katehetskom nedjeljom želimo podržati sve roditelje, vjeroučitelje, katehete, svećenike i sve druge koji su na bilo koji način uključeni u vjerski odgoj djece i mladih. Crkva vam u tome želi biti pomoć, a ne zamjena. Ne želi zauzeti vaše mjesto, nego vas pratiti i osnažiti u onome što vam je Bog povjerio.

Isus nam je danas u središte stavio upravo opraštanje. Možemo dijete naučiti mnogočemu, a da ga ipak ne naučimo opraštati. Zato neka ova nedjelja bude poziv svima nama: roditeljima da budu prvi svjedoci vjere svojoj djeci, vjeroučiteljima i katehetama da im neumorno pomažu otkrivati bogatstvo vjere, svećenicima i župnim zajednicama da naše župe budu mjesta u kojima se djeca i mladi osjećaju prihvaćeno, traženo i voljeno. U svima nama neka danas odjekne evanđeoski poziv: primati oproštenje, opraštati i tako iz dana u dan učiti živjeti kao djeca istoga Oca.












Pokajnički čin
Gospodine, koji hoćeš da se svi ljudi spase i dođu do potpune spoznaje istine, smiluj se.
Svi: Gospodine, smiluj se!
Kriste, koji si pomirilište grijeha naših, pomozi nam nepravdu strpljivo podnositi, praštati, kako bi se i naši grijesi oprostili, smiluj se. 
Svi: Kriste, smiluj se!
Gospodine, koji ne postupaš s nama po grijesima našim, niti nam plaćaš po našim krivnjama, smiluj se.
Svi: Gospodine, smiluj se!
Svećenik: Smilovao nam se svemogući Bog … 



Molitva vjernika
Gospodinu, koji nas poziva preko apostola Petra praštati drugima od svega srca, upravljamo prošnje i molitve, zazive i zahvaljivanja za sve ljude, uputimo svoje molitve i recimo zajedno:
Pomozi nam da budemo nositelji dobrote i praštanja!

1. Na početku nove školske i katehetske godine, molimo za sve nastavnike i učitelje, vjeroučitelje, ravnatelje i druge djelatnike naših škola, katehete u našim župnim zajednicama, sve koji nam pomažu rasti i sazrijevati u dobre ljude, da budu ustrajni graditelji Tvoga kraljevstva, molimo te.

2. Molimo darove Duha Svetoga na putu našeg školovanja i izgradnje odnosa praštanja i pomirenja sa svima, u našim obiteljima, školi i župnoj zajednici: daruj nam svoga Duha mudrosti, znanja i pobožnosti, kako bi bili snalažljivi u stjecanju znanja i plemenitosti za dobro svojih bližnjih, molimo te.

3. Tebi preporučujemo sve bolesne, osamljene, napuštene, gladne kruha, ali i naše blizine i ljubavi. Daruj nam svoga Duha snage, razboritosti, služenja i jakosti, molimo te.

4. Za naše duhovne pastire - Papu, biskupe i svećenike, redovnike i redovnice: učini da nam njihovo služenje Crkvi i župnim zajednicama bude primjer ustrajnosti, predanja i dosljednosti svom poslanju, molimo te!

5. Za naše obitelji, da se ne umore odgajajući nas. One su prve odgovorne za nas i naš odgoj. Molimo snagu i milost kako bi nam primjerom života svjedočili ustrajnost u dobru, nošenju pomirenja i mira među ljudima, gradeći Kraljevstvo Božje među nama, molimo te.

6. Za naše drage pokojne koji su ostavili trag odgoja u našim životima, da nam njihova vjera u život vječni bude trajno svjedočanstvo, a njima udijeli zajedništvo sa svima svetima, molimo te.

Svećenik:
Oče nebeski, svjesni smo svojih slabosti i nedosljednosti, umora i razočarenja. Pomozi nam tražiti Tvoju snagu na početku još jedne školske i katehetske godine kako bi obnovljeni ovim euharistijskim slavljem bili spremni za sve zadaće pred koje nas stavljaš. Po Kristu, Gospodinu našemu. Amen. 

Molitva za blagoslov na početku nove školske i katehetske godine
(ovi se zazivi mogu izreći prije zaključnog blagoslova)
Dođi, Duše Sveti, duše mira i praštanja – unesi taj duh u naše međuljudske odnose u školi, učionici, obitelji i župnoj zajednici. Pomozi nam činiti drugome ono što želimo da i drugi nama čine.
Svi: Dođi, Duše Sveti!
Dođi, Duše služenja i nesebičnosti, poveži ono što je razdvojeno i udaljeno, ukloni zavist, oholost i suparništvo. Molimo te za dar strpljivosti s našim bližnjima i svima koje susrećemo.
Svi: Dođi, Duše Sveti!
Dođi, Duše razuma i mudrosti, otvori nam um i pamet da znanje oplemenimo suosjećanjem i djelatnom ljubavi prema bratu čovjeku.
Svi: Dođi, Duše Sveti!
Dođi Duše koji nas nadahnjuješ i motiviraš, koji nas vodiš kreativnom snagom svoje ljubavi, kako bi činili život ljepšim i boljim za svakoga od nas.
Svi: Dođi, Duše Sveti!
Dođi, Duše nade i molitve, uvedi nas u molitveni duh naših katehetskih susreta i slavlja, da u svim prilikama zahvaljujemo i tražimo Tvoju volju.
Svi: Dođi, Duše Sveti




Priredio: Katehetski ured u suradnji s vlč. Brunom Diklićem
